Yesusdi er nyapu tep,
aupu yuma pepu.
Neda anggur tapu deiyo utopu kunune.
Ne nai boda,
anggur tapu koun wa tu talena deiyo ngebo kurura cadi,
atapu kwangamrenge,
ya tuna deiyo ngebo kurure.
Ne tep teka tenepra,
ne cap dipru dukdongopra kunge nesalada,
anggur tapu teru utopu kununge.
Ne nai bodi,
anggur tapu teru du men mouramre ngeda,
sekra tamrure.
Dinino,
atapu teru di du telep kupra mouramre ngeda,
‘Tapu du pio telep kupra,
weika di moupkamre’ tenen,
yuk mali tapu koupdongopunge cap,
tali teru cap,
sektapredi betamdirure.
Sun ne nyapuda,
ne upu peramsisipa,
gekeramruma tep ngeda,
konum telep kupra dumsisipu kupra deipsisa tep,
telep kurume.
Sunda dipru dukdongopra ne cap kikimanpu kumumdi,
nepu talepra kunkamrume.
Ukumumyopda,
ne dingeda,
sun dipru neitamaipu tupa kunkamsene.
Tali anggur tapu teru yumada,
anggur deiyo cap dukdongopra tupa kuramre taruda,
du mourur dinin,
teru er yuk kuptuopda,
ateruda du men mouptue.
Ange utopu,
sun cap dipru dukdongopra nepu talepra,
ne cap kikiman men kumumnyopda,
sun pedipapu du men moupmanto kunkamrume.
Ne Yesusda,
anggur tapu deiyo utopu kunune.
Sun ne nyapuda,
anggur tapu kwakredi,
teru belengamrenge utopu kurume.
Ware nesala do yuma,
ne cap dipru dukdongopra nepu talepra kungepa,
nedi sun dipru neitamai tupa kunyopda,
anesalada du weik moupkamenge.
Dinino,
ne cap dipru dukdongopra kuna gum dinin,
sun yukpu kupmumyopda,
sun dipapu pel telepnge tenpu peda men dotume.
Sun dipapu kupetepkamrum kecada,
nong men kupkamre.
Ware nesala do yuma,
ne cap dipru dukdongopra,
nepu talepra men kunge nesalada,
sunda anggur tapu teru sektapmengepa,
gelal sepredi,
koluramrenge utopu kununge.
Konum koluamre teruda,
nimidi dopra uku donokmengepa,
ukudi jerorure.
Dinino,
sundi ne tamna gum di,
ne cap dipru dukdongopra,
nepu teka tenepra,
ne upu gekemumdi,
aupu sun kange dipru neitamai tupa kupyopda,
ware keca do yuma,
sun putaseretopu moropnemumyopda,
gekepsenedi akecapu karenkamsene.
Anggur tapu du telep kupra mouramretopu,
ne nyapu sunda,
du pio weik mounkamsere.
Telep kupra kumumnya deiki di,
yuk nesala yumadi,
‘Gume anengda,
Yesus er nyapu kununge’ tenen,
kael kemkamenge.
Nesala weik konum kael kepmengopda,
ukumumya deiki di,
ne Nai Bo Allah tep,
‘Allahda pio telepe,’
pepra,
er si ereipmengedi,
er tep gispal donkamenge.
Ne Nai Bo Allahdi ne tep dipru kareneretopu,
nedi sun ne nyapu tep,
dipru karesenune.
Ukutaruda,
nedi sun tep bicau tenepra melimsenuna neitamaipu,
tupa kunkamrume.
Nedi sun tep,
“Ange ukunkamrume,
angeda men kunkamrume,”
pepra pesene upu yuma gekepmumdi,
aupu talepra dombamumyopda,
adeiki nedi sun tep,
bicau tenepra melimnapu kunkamsene.
Ange utopu,
ne Nai Bo Allahdi,
“Ukunkamrume,
ukunkamrume,”
pepra peneretopu,
aupupu gekepra dombanepa,
ne naidi tupa dipru karenerure.
Aupu yuma lape pepmasena deiyoda,
‘Sunda,
pio telep kange doupra pingpinga dipu kunkamenge.
Tenpu keca teppu ikin kange men dounkamenge’ tenen,
aupu yuma konum lap pepsene.
Pingpinga di kuna deiyo keca karerur deiyo ngeboda,
ne kununa tep,
ne pepmasentopu kupmumyopda,
kange deipra kunkamrume.
Nedi sun tep,
“Ange kunkamrume,
angeda men kunkamrume,”
pepra deipsen upu ila deiyo ngeda,
ake.
Ada,
nedi sun tep bicau tenepra melimnapu kuramsisitopu,
sun peda,
adipapu bicau tenepra makudanapu kunkamrume.
Nedi sun tep bicau tenepra makusene kecada ila mambule.
Ada,
nedi ne kayapu neng sun tep,
sun yo pununa tep depkamsene.
Yuk nesala yumadi,
yuk neng tep bicau tenepmengedi,
melimnung keca yumada,
yambul mambule.
Sundi sun kayapu neng yo pununa tep,
men denunge.
Dinin,
nedi sun yo pununa tep depkamanada,
ila mambule.
Nedi sun tep,
“Ange kunkamrume,
angeda men kunkamrume,”
pepra pesene upu,
tek sisi gekepra kumumyopda,
nedi,
“Sunda ne kayapu neng sisa,”
penkamsene.
Nedi pesene upu men gekepmumdi,
tapnerumyopda,
‘Sunda ne kayapu neng,’
pepra kange men derinkamsene.
Uda,
tali pel melimna nesalada,
sun deiyo nengdi tenenge keca cap,
kunge keca yuma cap,
men kael kemnunge.
Atep ukutaru di dipra,
doryankamser taru neitamaida,
nedi sun tep,
“Ne amutara pel melimna nesalapu kununge,”
men penkamsene.
Ne Nai Bo Allahdi peamneupa,
kael keamsi keca yumada,
nedi sun tep konum katuai peteremamsisa tep,
ukutaruda,
nedi sun tep,
“Anesala ne kayapu sisa kununge,”
pepra konum pepsene.
Sundi ne tep men wepra deiamnerume.
Ange gum dinin,
nedi sun tep,
‘Anesalada melimsenepa,
pio telep kupra kunga deiki di,
du moupkamre ngeda,
pio kunkamre’ tenen,
wepra deiamsisi.
Atep sundi apepsenetopu konum kupmumyopda,
sundi ne si deiki di moropmumnyopda,
ne nai bo gekeseredi,
akeca-keca mororumtopu karenkamsere.
Nedi sun tep,
“Ukunkamrume,”
pepra deipsene upuda,
ake.
Ada,
sun yuma adipapu bicau tenepra makudanapu kunkamrume.
Yesusdi pepu.